Bogen "Mælkebøttebarn i blomst" er en fortælling om en opvækst i en dysfunktionel familie præget af vold og druk, skrevet af Tina Campbell fra Vodskov. Den er nu blevet godkendt som fagrelevant materiale i undervisningen af socialrådgivere og socialpædagoger. - Jeg er så glad for, at bogen kan bruges af fagpersoner, siger Tina Campbell, forfatteren bag den selvbiografiske fortælling, og fortsætter. - Jeg ville ønske, at der havde været nogen fagpersoner, som havde været mere opmærksomme på signaler i mit barndomshjem, og havde grebet ind. Det skete ikke, og hun lægger ikke skjul på, at det har krævet stædighed og insisteren, at nå frem til et værdigt liv. Hun er i dag gift, har to børn og arbejder som karrierrevejleder og underviser på Aalborg Universitet. - Det har krævet mod, at skrive bogen. Jeg har forsøgt, at holde min barndom hemmelig. Jeg skammede mig over den, og skulle blive 42 år før jeg turde stå frem og fortælle om den, slutter hun.

Referat:
En ny personlig bog om svigt og overgreb i barndommen er blevet godkendt som fagrelevant materiale i undervisningen af socialrådgivere og socialpædagoger.